CELEX: C2007/095/95
Language: el
Date: 2007-04-28 00:00:00
Title: Υπόθεση T-57/07: Προσφυγή της 26ης Φεβρουαρίου 2007 — E. ON Földgáz Trade κατά Επιτροπής

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/47
            
         Προσφυγή της 26ης Φεβρουαρίου 2007 — E. ON Földgáz Trade κατά Επιτροπής
   (Υπόθεση T-57/07)
   (2007/C 95/95)
   Γλώσσα διαδικασίας: η αγγλική
   Διάδικοι
   
      Προσφεύγουσες: E.ON Ruhrgas International AG (Έσσεν, Γερμανία) και E.ON Földgáz Trade Zrt. (Βουδαπέστη, Ουγγαρία) (εκπρόσωποι: G. Wiedermann και T. Lübbig, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την τέταρτη παράγραφο στο κάτω μέρος της πρώτης σελίδας της περιεχόμενης στο υπ. αριθ. 30783 έγγραφο αποφάσεως της Επιτροπής, της 19ης Δεκεμβρίου 2006, στην υπόθεση Μ.3696, η οποία απευθύνθηκε στην E.ON Ruhrgas International AG· να ακυρώσει την περιεχόμενη στο υπ. αριθ. 924 έγγραφο απόφαση της Επιτροπής, της 16ης Ιανουαρίου 2007, στην υπόθεση Μ.3696, η οποία απευθύνθηκε επίσης στην E.ON Ruhrgas International AG και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Με την από 21 Δεκεμβρίου 2005 απόφασή της, η Επιτροπή κήρυξε συμβατή με την κοινή αγορά και τη συμφωνία για τον Ευρωπαϊκό Οικονομικό Χώρο την αγορά δύο ουγγρικών εταιριών φυσικού αερίου από την προσφεύγουσα E.ON Ruhrgas International AG, υπό την προϋπόθεση ότι αυτή θα τηρούσε ορισμένες προϋποθέσεις και υποχρεώσεις.
   Μία από τις υποχρεώσεις που επιβλήθηκαν στην προσφεύγουσα αφορούσε την οργάνωση και εφαρμογή προγράμματος αποδεσμεύσεως του φυσικού αερίου στην ουγγρική αγορά. Η αρχική τιμή δημοπρατήσεως καθορίσθηκε σε 95 % του σταθμισμένου μέσου κόστους του φυσικού αερίου, υπό την προϋπόθεση ότι οι μικτές απώλειες που θα υφίστατο, ενδεχομένως, η προσφεύγουσα, λόγω του ότι η τελική τιμή δημοπρατήσεως θα υπολειπόταν του σταθμισμένου μέσου κόστους του φυσικού αερίου, δεν θα υπερέβαιναν το ποσό των 26 εκατομμυρίων ευρώ.
   Η Επιτροπή ισχυρίσθηκε με τα επίδικα έγγραφα ότι οι απώλειες τις οποίες θα υφίστατο, ενδεχομένως, η προσφεύγουσα στο πλαίσιο δεδομένης δημοπρασίας θα αντισταθμίζονταν από τα κέρδη που θα πραγματοποιούσε από άλλες δημοπρασίες. Οι προσφεύγουσες αμφισβητούν το βάσιμο του ισχυρισμού αυτού και υποστηρίζουν ότι οι απώλειες από τις δημοπρασίες αποδεσμεύσεως του φυσικού αερίου δεν πρέπει, κατ' ανάγκην, να συμψηφισθούν με τα κέρδη που θα πραγματοποιηθούν, ενδεχομένως, από μελλοντικές δημοπρασίες.
   Προς στήριξη των αιτημάτων τους, οι προσφεύγουσες προβάλλουν δύο λόγους.
   Πρώτον, οι προσφεύγουσες υποστηρίζουν ότι η αύξηση εκ μέρους της Επιτροπής των οικονομικών επιβαρύνσεων και, συνεπώς, η μεταγενέστερη μεταβολή των εννόμων υποχρεώσεων που απορρέουν από την από 21 Δεκεμβρίου 2005 απόφασή της στερείται νομίμου βάσεως.
   Δεύτερον, οι προσφεύγουσες προβάλλουν παράβαση του Εσωτερικού κανονισμού της Επιτροπής (1), καθόσον, αφενός, στις συζητήσεις για το περιεχόμενο των επίδικων εγγράφων δεν ακούστηκαν όλα τα μέλη της Επιτροπής και, αφετέρου, οι σχετικές εξουσίες δεν μεταβιβάστηκαν προσηκόντως στην αρμόδια Γενική Διεύθυνση της Επιτροπής, κατ' εφαρμογήν του άρθρου 14 του εν λόγω Εσωτερικού κανονισμού.
   
      (1)  ΕΕ 2000, L 308, σ. 26, όπως έχει τροποποιηθεί.